CELEX: 32015R0852
Language: el
Date: 2015-03-27 00:00:00
Title: Κατ' εξουσιοδότηση κανονισμός (ΕΕ) 2015/852 της Επιτροπής, της 27ης Μαρτίου 2015, για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό των περιπτώσεων μη συμμόρφωσης με τους κανόνες της κοινής αλιευτικής πολιτικής που μπορεί να οδηγήσει σε διακοπή της προθεσμίας πληρωμής ή σε αναστολή των πληρωμών στο πλαίσιο του Ευρωπαϊκού Ταμείου Θάλασσας και Αλιείας

2.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 135/13
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/852 ΤΗΣ ΕΠΙΤΡΟΠΉΣ
   της 27ης Μαρτίου 2015
   για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου σχετικά με τον καθορισμό των περιπτώσεων μη συμμόρφωσης με τους κανόνες της κοινής αλιευτικής πολιτικής που μπορεί να οδηγήσει σε διακοπή της προθεσμίας πληρωμής ή σε αναστολή των πληρωμών στο πλαίσιο του Ευρωπαϊκού Ταμείου Θάλασσας και Αλιείας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 102,
   Εκτιμώντας τα ακόλουθα:
   
               (1)
            
            
               Η επίτευξη των στόχων της κοινής αλιευτικής πολιτικής (ΚΑΠ) δεν θα πρέπει να υπονομευθεί από κράτη μέλη που παραβιάζουν τους κανόνες της ΚΑλΠ. Σύμφωνα με το άρθρο 41 του κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2), η χρηματοδοτική βοήθεια από το Ευρωπαϊκό Ταμείο Θάλασσας και Αλιείας (ΕΤΘΑ) εξαρτάται από την τήρηση των κανόνων της ΚΑΠ από τα κράτη μέλη. Η μη συμμόρφωση των κρατών μελών με τους κανόνες της ΚΑΠ μπορεί να οδηγήσει σε διακοπή ή αναστολή των πληρωμών ή στην εφαρμογή δημοσιονομικών διορθώσεων σχετικά με την οικονομική βοήθεια που χορηγεί η Ένωση στο πλαίσιο της ΚΑΠ.
            
         
               (2)
            
            
               Στα άρθρα 83 παράγραφος 1 και 142 παράγραφος 1 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3), ορίζονται οι όροι βάσει των οποίων μπορούν να επιβληθούν, αντίστοιχα, η διακοπή της προθεσμίας πληρωμής ή η αναστολή των πληρωμών. Τα δύο αυτά άρθρα προβλέπουν ότι οι ειδικοί κανόνες για το ΕΤΘΑ μπορεί να αποτελέσουν ειδική βάση για διακοπή και αναστολή που συνδέεται με τη μη συμμόρφωση προς τους κανόνες που ισχύουν στο πλαίσιο της ΚΑΠ.
            
         
               (3)
            
            
               Για να διασφαλισθούν τα οικονομικά συμφέροντα της Ένωσης και των φορολογουμένων της, σε περίπτωση που ένα κράτος μέλος δεν εκπληρώνει τις υποχρεώσεις του στο πλαίσιο της ΚΑΠ ή εφόσον η Επιτροπή έχει στοιχεία που υποδηλώνουν αυτή την έλλειψη συμμόρφωσης, επιτρέπεται στην Επιτροπή, ως προληπτικό μέτρο, να διακόπτει τις προθεσμίες πληρωμών, σύμφωνα με το άρθρο 100 του κανονισμού (ΕΕ) αριθ. 508/2014.
            
         
               (4)
            
            
               Πέρα από τη διακοπή της προθεσμίας πληρωμής και, προκειμένου να αποφευχθεί ο κίνδυνος πληρωμής μη επιλέξιμων δαπανών, η Επιτροπή δύναται, σύμφωνα με το άρθρο 101 του κανονισμού (ΕΕ) αριθ. 508/2014, να αναστέλλει τις πληρωμές που συνδέονται με σοβαρή παράβαση των κανόνων της ΚΑΠ.
            
         
               (5)
            
            
               Οι οικονομικές συνέπειες που επιβάλλονται στα κράτη μέλη σε περίπτωση που δεν συμμορφώνονται με τους κανόνες της ΚΑΠ, θα πρέπει να είναι αναλογικές προς τη φύση, την έκταση, τη διάρκεια και τη συχνότητα των παραβάσεων
            
         
               (6)
            
            
               Για να υπάρχει ασφάλεια δικαίου για τα κράτη μέλη κατά την εφαρμογή των επιχειρησιακών προγραμμάτων στο πλαίσιο του ΕΤΘΑ, είναι αναγκαίο να καθοριστούν οι περιπτώσεις μη συμμόρφωσης με τους κανόνες της ΚΑΠ, που είναι απαραίτητοι για τη διατήρηση των βιολογικών πόρων της θάλασσας, η μη τήρηση των οποίων μπορεί να προκαλέσει τη διακοπή της προθεσμίας πληρωμής ή την αναστολή των πληρωμών σύμφωνα με τον κανονισμό (ΕΕ) αριθ. 508/2014. Ο καθορισμός αυτών των περιπτώσεων εξυπηρετεί τους στόχους του κανονισμού (ΕΕ) αριθ. 508/2014 και διασφαλίζει την εφαρμογή του άρθρου 41 του κανονισμού (ΕΕ) αριθ. 1380/2013, με την επιφύλαξη άλλων κυρώσεων που επιβάλλονται από τους κανόνες της ΚΑΠ.
            
         
               (7)
            
            
               Σοβαρές περιπτώσεις μη συμμόρφωσης με τους κανόνες της ΚΑλΠ, που είναι θεμελιώδους σημασίας για τη διαφύλαξη των θαλάσσιων βιολογικών πόρων πρέπει να θεωρούνται εκείνες κατά τις οποίες το κράτος μέλος δεν λαμβάνει τα απαραίτητα μέτρα για τη διόρθωση της κατάστασης η οποία αποτέλεσε αιτία της διακοπής της προθεσμίας πληρωμής.
            
         
               (8)
            
            
               Πριν από τη διακοπή ή την αναστολή των πληρωμών, η Επιτροπή οφείλει να εκδώσει εκτελεστικές πράξεις σύμφωνα με τα άρθρα 100 παράγραφος 2 και 101 παράγραφος 2 του κανονισμού (ΕΕ) αριθ. 508/2014, οι οποίες θα προσδιορίζουν επακριβώς τις περιπτώσεις μη εκπλήρωσης εκ μέρους του κράτους μέλους των υποχρεώσεών του που απορρέουν από τους κανόνες της ΚΑΠ και ενδέχεται να επηρεάσουν τις δαπάνες για τις οποίες ζητείται ενδιάμεση πληρωμή.
            
         
               (9)
            
            
               Επειδή είναι σημαντικό να διασφαλισθεί η εναρμονισμένη και ίση μεταχείριση των επιχειρήσεων σε όλα τα κράτη μέλη από την αρχή της περιόδου προγραμματισμού, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Περιπτώσεις μη — συμμόρφωσης
   Οι περιπτώσεις μη εκπλήρωσης εκ μέρους του κράτους μέλους των υποχρεώσεών του στο πλαίσιο της κοινής αλιευτικής πολιτικής (ΚΑΠ), που ενδέχεται να προκαλέσουν τη διακοπή της προθεσμίας πληρωμής για μια αίτηση ενδιάμεσης πληρωμής σύμφωνα με το άρθρο 100 του κανονισμού (ΕΕ) αριθ. 508/2014, εμφαίνονται στο παράρτημα του παρόντος κανονισμού.
   Άρθρο 2
   Σοβαρές περιπτώσεις μη — συμμόρφωσης
   Οι σοβαρές περιπτώσεις μη εκπλήρωσης εκ μέρους του κράτους μέλους των υποχρεώσεών του στο πλαίσιο της ΚΑΠ, που μπορεί να οδηγήσουν σε αναστολή των πληρωμών σύμφωνα με το άρθρο 101 του κανονισμού (ΕΕ) αριθ. 508/2014, απαριθμούνται στο παράρτημα του παρόντος κανονισμού αν, επιπροσθέτως:
   
               α)
            
            
               συνεπάγονται τη διακοπή της προθεσμίας πληρωμής για μια αίτηση ενδιάμεσης πληρωμής σύμφωνα με το άρθρο 100 του κανονισμού (ΕΕ) αριθ. 508/2014· και
            
         
               β)
            
            
               το κράτος μέλος δεν έχει λάβει τα απαραίτητα μέτρα για τη διόρθωση της κατάστασης κατά το διάστημα που θα έχει διακοπή η προθεσμία πληρωμή σε σχέση με τις περιπτώσεις αυτές.
            
         Άρθρο 3
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Μαρτίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 149 της 20.5.2014, σ. 1.
   
      (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την κοινή αλιευτική πολιτική, για την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης του Συμβουλίου 2004/585/ΕΚ (ΕΕ L 354 της 28.12.2013, σ. 22).
   
      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/20 06 (ΕΕ L 347 της 20.12.2013, σ. 320).
   
      ΠΑΡΑΡΤΗΜΑ
      
         Κατηγορία 1:   Μη συμβολή στην επίτευξη των στόχων της κοινής αλιευτικής πολιτικής όπως ορίζεται στο άρθρο 2, παράγραφος 2 του κανονισμού (ΕΕ) αριθ. 1380/2013 που είναι θεμελιώδους σημασίας για τη διαφύλαξη των θαλάσσιων βιολογικών πόρων
      
      
                  1.1.
               
               
                  Μη διασφάλιση της τήρησης της κατανομής των αλιευτικών δυνατοτήτων στα κράτη μέλη σύμφωνα με τα άρθρα 16-17 του κανονισμού (ΕΕ) αριθ. 1380/2013·
               
            
                  1.2.
               
               
                  Μη τήρηση των απαιτήσεων που προβλέπονται σε διαφορετικά είδη μέτρων διατήρησης του άρθρου 7 του κανονισμού (ΕΕ) αριθ. 1380/2013.
               
            
         Κατηγορία 2:   Μη τήρηση των διεθνών υποχρεώσεων όσον αφορά τη διατήρηση
      
      
                  2.1.
               
               
                  Μη τήρηση των υποχρεώσεων που απορρέουν από το άρθρο 28 του κανονισμού (ΕΕ) αριθ. 1380/2013.
               
            
         Κατηγορία 3:   Μη διασφάλιση της ισορροπίας ανάμεσα στον στόλο και στους φυσικούς πόρους
      
      
                  3.1.
               
               
                  Μη υποβολή της έκθεσης σχετικά με την ισορροπία μεταξύ της αλιευτικής ικανότητας του στόλου και των αλιευτικών δυνατοτήτων που να πληροί όλες τις απαιτήσεις του άρθρου 22 παράγραφος 2 του κανονισμού (ΕΕ) αριθ. 1380/2013·
               
            
                  3.2.
               
               
                  Μη εφαρμογή του σχεδίου δράσης σύμφωνα με το άρθρο 22, παράγραφος 4 του κανονισμού (ΕΕ) αριθ. 1380/2013, εάν περιλαμβάνεται τέτοιο σχέδιο στην έκθεση που υποβάλλεται ετησίως·
               
            
                  3.3.
               
               
                  Μη διασφάλιση του ότι, όπως προβλέπεται στα άρθρα 22 παράγραφος 5 και 22 παράγραφος 6 του κανονισμού (ΕΕ) αριθ. 1380/2013, σε περίπτωση απόσυρσης της αλιευτικής ικανότητας που έχει χορηγηθεί δυνάμει κρατικής ενίσχυσης, θα ανακαλούνται εκ των προτέρων οι αντίστοιχες αλιευτικές άδειες και εγκρίσεις και δεν θα αντικαθίσταται η παραγωγική ικανότητα·
               
            
                  3.4.
               
               
                  Μη διασφάλιση του ότι η αλιευτική ικανότητα δεν θα υπερβαίνει σε οποιαδήποτε χρονική στιγμή τα ανώτατα όρια που προβλέπονται στο άρθρο 22, παράγραφος 7 και στο παράρτημα II του κανονισμού (ΕΕ) αριθ. 1380/2013·
               
            
                  3.5.
               
               
                  Μη εφαρμογή το καθεστώτος εισόδου/εξόδου σύμφωνα με τις απαιτήσεις του άρθρου 23 του κανονισμού (ΕΕ) αριθ. 1380/2013·
               
            
                  3.6.
               
               
                  Μη διαχείριση του μητρώου αλιευτικών σκαφών σύμφωνα με το άρθρο 24 του κανονισμού (ΕΕ) αριθ. 1380/2013 και του κανονισμού (ΕΚ) αριθ. 26/2004 της Επιτροπής (1).
               
            
         Κατηγορία 4:   Μη εφαρμογή του κοινοτικού πλαισίου για τη συλλογή, διαχείριση και χρήση των δεδομένων σύμφωνα με το άρθρο 25 του κανονισμού (ΕΕ) αριθ. 1380/2013 όπως διευκρινίζεται περαιτέρω στον κανονισμό (ΕΚ) αριθ. 199/2008
          (2)
         του Συμβουλίου που έχει ως αποτέλεσμα την έλλειψη πληροφοριών για τους φυσικούς πόρους
      
      
                  4.1.
               
               
                  Μη συλλογή και επεξεργασία βιολογικών, περιβαλλοντικών, τεχνικών και κοινωνικοοικονομικών δεδομένων, απαραίτητων για τη διαχείριση της αλιείας, όπως ορίζεται στα άρθρα 4, 13 και 17 του κανονισμού (ΕΚ) αριθ. 199/2008·
               
            
                  4.2.
               
               
                  Μη υποβολή έκθεσης, σε ετήσια βάση, σχετικά με την εκτέλεση των εθνικών προγραμμάτων συλλογής δεδομένων και δημοσιοποίηση της εν λόγω έκθεσης, όπως ορίζεται στο άρθρο 7 του κανονισμού (ΕΚ) αριθ. 199/2008·
               
            
                  4.3.
               
               
                  Μη διασφάλιση του συντονισμού, σε εθνικό επίπεδο, της συλλογής και επεξεργασίας επιστημονικών δεδομένων για τη διαχείριση της αλιείας, όπως ορίζεται στο άρθρο 4 του κανονισμού (ΕΚ) αριθ. 199/2008·
               
            
                  4.4.
               
               
                  Μη συντονισμός των ενεργειών συλλογής δεδομένων με άλλα κράτη μέλη στην ίδια περιοχή, όπως ορίζεται στο άρθρο 5 του κανονισμού (ΕΚ) αριθ. 199/2008·
               
            
                  4.5.
               
               
                  Μη έγκαιρη έγκαιρη παροχή στοιχείων στους τελικούς χρήστες σύμφωνα με τα άρθρα 18 έως 20 του κανονισμού (ΕΚ) αριθ. 199/2008.
               
            
         Κατηγορία 5:   Μη εφαρμογή αποτελεσματικού συστήματος ελέγχου και επιβολής
      
      
                  5.1.
               
               
                  Μη τήρηση των γενικών αρχών ελέγχου και επιβολής σύμφωνα με τον τίτλο II του κανονισμού (ΕΚ) αριθ. 1224/2009 του Συμβουλίου (3)·
               
            
                  5.2.
               
               
                  Μη διασφάλιση της τήρησης των γενικών προϋποθέσεων πρόσβασης σε ύδατα και πόρους σύμφωνα με τον τίτλο III του κανονισμού (ΕΚ) αριθ. 1224/2009·
               
            
                  5.3.
               
               
                  Μη έλεγχος της εμπορίας προκειμένου να εξασφαλιστεί η αποτελεσματική ιχνηλασιμότητα των προϊόντων αλιείας και υδατοκαλλιέργειας, σύμφωνα με τις διατάξεις του τίτλου V του κανονισμού (ΕΚ) αριθ. 1224/2009·
               
            
                  5.4.
               
               
                  Μη διεξαγωγή αποτελεσματικής εποπτείας και επιθεωρήσεων, και μη διασφάλιση της συστηματικής και κατάλληλης δράσης επιβολής σχετικά με τυχόν παραβάσεις των κανόνων της ΚΑλΠ, σύμφωνα με τις διατάξεις των τίτλων VI, VII και VIII του κανονισμού (ΕΚ) αριθ. 1224/2009·
               
            
                  5.5.
               
               
                  Μη θέσπιση και εφαρμογή εθνικών προγραμμάτων ελέγχου σύμφωνα με το άρθρο 46 του κανονισμού (ΕΚ) αριθ. 1224/2009 και, κατά περίπτωση, μη εκτέλεση ειδικών προγραμμάτων ελέγχου και επιθεώρησης που θεσπίζονται από την Επιτροπή σύμφωνα με τον τίτλο IX του εν λόγω κανονισμού·
               
            
                  5.6.
               
               
                  Μη συνεργασία με την Επιτροπή προκειμένου να διευκολυνθεί η εκτέλεση των καθηκόντων των υπαλλήλων της κατά τη διάρκεια αποστολών τους που αφορούν δράσεις επαλήθευσης, αυτόνομες επιθεωρήσεις και ελέγχους σύμφωνα με τις διατάξεις του τίτλου X του κανονισμού (ΕΚ) αριθ. 1224/2009·
               
            
                  5.7.
               
               
                  Μη εφαρμογή των μέτρων που έχουν αποφασιστεί από την Επιτροπή για να διασφαλιστεί η συμμόρφωση των κρατών μελών με τους στόχους της ΚΑλΠ, όπως σχέδια δράσης και οιαδήποτε άλλα μέτρα σύμφωνα με τον τίτλο XI του κανονισμού (ΕΚ) αριθ. 1224/2009·
               
            
                  5.8.
               
               
                  Μη συμμόρφωση με τις απαιτήσεις όσον αφορά την ανάλυση, την επικύρωση, την πρόσβαση και την ανταλλαγή δεδομένων και πληροφοριών, σύμφωνα με τις διατάξεις του τίτλου XII του κανονισμού (ΕΚ) αριθ. 1224/2009·
               
            
                  5.9.
               
               
                  Μη διενέργεια ελέγχου της εφαρμογής ενός αποτελεσματικού συστήματος πιστοποίησης αλιευμάτων που προβλέπεται επίσης στο κεφάλαιο III του κανονισμού (ΕΚ) αριθ. 1005/2008 του Συμβουλίου (4)·
               
            
                  5.10.
               
               
                  Μη ανάληψη δράσης σε σχέση με εικαζόμενη ή καταγγελθείσα παράνομη, λαθραία και άναρχη αλιεία (ΠΛΑ) σύμφωνα με τα άρθρα 26 παράγραφος 3, 39 και 40 του κανονισμού (ΕΚ) αριθ. 1005/2008.
               
            
         Κατηγορία 6:   Μη θέσπιση και εφαρμογή συστήματος αποτελεσματικών, αναλογικών και αποτρεπτικών κυρώσεων
      
      
                  6.1.
               
               
                  Μη ενημέρωση σε περιπτώσεις παραβάσεων του κράτους μέλους σημαίας, του κράτους μέλους του οποίου ο υπήκοος είναι ο δράστης και κάθε άλλου κράτους μέλους που ενδιαφέρεται για την παρακολούθηση των μέτρων που λαμβάνονται για τη συμμόρφωση σύμφωνα με το άρθρο 89, παράγραφος 4 του κανονισμού (ΕΚ) αριθ. 1224/2009·
               
            
                  6.2.
               
               
                  Μη λήψη άμεσων μέτρων σύμφωνα με το άρθρο 91 του κανονισμού (ΕΚ) αριθ. 1224/2009, τα οποία να αποτρέπουν τους πλοιάρχους αλιευτικών σκαφών, ή άλλα φυσικά ή νομικά πρόσωπα που είχαν συλληφθεί επ' αυτοφώρω κατά τη διάπραξη σοβαρής παράβασης, από το να εξακολουθούν να διαπράττουν σοβαρές παραβάσεις·
               
            
                  6.3.
               
               
                  Μη θέσπιση κριτηρίων για τον καθορισμό της σοβαρότητας της παράβασης των κανόνων της ΚΑλΠ, σύμφωνα με το άρθρο 42 του κανονισμού (ΕΚ) αριθ. 1005/2008·
               
            
                  6.4.
               
               
                  Μη διασφάλιση της συστηματικής εφαρμογής αποτελεσματικών κυρώσεων για παραβάσεις των κανόνων της ΚΑλΠ και του ότι το επίπεδο των εν λόγω κυρώσεων είναι επαρκώς αυστηρό και ανάλογο με τη σοβαρότητα των παραβάσεων αυτών, ούτως ώστε να εξασφαλίζεται το αποτρεπτικό τους αποτέλεσμα και ότι τουλάχιστον, οι εν λόγω κυρώσεις στερούν αποτελεσματικά τους δράστες από το οικονομικό όφελος που προκύπτει από την παράβασή τους σύμφωνα με τον τίτλο VIII του κανονισμού (ΕΚ) αριθ. 1224/2009·
               
            
                  6.5.
               
               
                  Μη εφαρμογή του συστήματος μορίων για σοβαρές παραβάσεις για τους κατόχους αδειών αλιείας καθώς και για τους πλοιάρχους σύμφωνα με το άρθρο 92 του κανονισμού (ΕΚ) αριθ. 1224/2009·
               
            
                  6.6.
               
               
                  Αδυναμία ως προς την κατάρτιση και την κατάλληλη διαχείριση του εθνικού μητρώου παραβάσεων σύμφωνα με το άρθρο 93 του κανονισμού (ΕΚ) αριθ. 1224/2009.
               
            
         (1)  Κανονισμός (ΕΚ) αριθ. 26/2004 της Επιτροπής, της 30ής Δεκεμβρίου 2003, σχετικά με το μητρώο του κοινοτικού αλιευτικού στόλου (ΕΕ L 5 της 9.1.2004, σ. 25).
      
         (2)  Κανονισμός (ΕΚ) αριθ. 199/2008 του Συμβουλίου, της 25ης Φεβρουαρίου 2008, σχετικά με τη θέσπιση κοινοτικού πλαισίου για τη συλλογή, διαχείριση και χρήση δεδομένων στον τομέα της αλιείας και τη στήριξη όσον αφορά τις επιστημονικές γνωμοδοτήσεις για την κοινή αλιευτική πολιτική (ΕΕ L 60 της 5.3.2008, σ. 1).
      
         (3)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
      
         (4)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).